Folketing
2002-04-12

Det drejer sig ikke kun om forskellige teologier, men også om folks livsforståelser og disses udtryk og konsekvenser, og et sådant religionsfag vil bidrage til skabelsen af mellemfolkelig forståelse og undergrave den intolerance og racisme, som vi er vidne til i dag i det danske samfund. Vi skal simpelt hen have opbygget viden om, hvad er det for nogle udgangspunkter, vi hver især har, for at kunne forstå verden, hvad enten de er kristne, muslimske, buddhistiske eller slet ikke er religiøse. I den nuværende situation, hvor der er tale om, at faget hedder kristendomskundskab, og der i øvrigt er religionsfrihed i Danmark, kan vi ikke gå ind for Dansk Folkepartis forslag. Vi mener, det skal stå folk frit for, om de har et kristent udgangspunkt eller ej, men til gengæld mener vi, at man skal have en bred indføring i det danske samfund. Heraf er kristendommen en del, men det er islam, buddhisme og ikkereligøse livsanskuelser også.